google/wiki40b huggingface dataset:
Γεώργιος Ιωάννης του Βελντέντς

Βιογραφία

Ήταν ο μόνος γιος του Ρούπρεχτ παλατινού κόμη του Βελντέντς και της Ούρσουλας των Ζαλμ, κόρης του Ιωάννη Ζ΄ βίλντ- & ράινγκραφ του Κύρμπουρκ.
Το 1544 ο πατέρας του απεβίωσε και τον διαδέχθηκε ο ενός έτους Γεώργιος-Ιωάννης. Ο γάμος του με την κόρη του Γουσταύου Α΄ των Βάσα της Σουηδίας ξεκίνησε μία μακρά σύνδεση του Παλατινάτου με τη Σουηδία. Το 1553 τελείωσε ο Πόλεμος για τη Διαδοχή της Χαϊδελβέργης, που καθόρισε την κληρονομία των κλάδων των Βίττελσμπαχ και ο Γεώργιος-Ιωάννης απέκτησε το Λύτσελσταϊν.
Θέλησε να αναπτύξει τις Αλσατικές περιοχές του και να τις κάνει το κέντρο του κράτους του. Έτσι ίδρυσε την πόλη Φάλσμπουργκ (Πφάλτσμπουργκ) το 1570, όπου εγκαταστάθηκαν Προτεστάντες πρόσφυγες από τη Λωρραίνη. Όμως το σχέδιο ήταν τόσο μεγάλο και δυσβάσταχτο, που το 1583 αναγκάστηκε να πωλήσει την πόλη και το ήμισυ του Λύτσελσταϊν στη Λωρραίνη. 
Απεβίωσε το 1592 στο Λύτσελσταϊν και τάφηκε στο ναό της πόλης.
2654 Ρίστενπαρτ

Φυσικά χαρακτηριστικά

Η μέση διάμετρος του Ρίστενπαρτ εκτιμάται σε 20,52 χιλιόμετρα.Ο φασματικός τύπος του είναι άγνωστος, ενώ το γεωμετρικό άλβεδό του είναι 0,0419.
Φανί Αρντάν

Πρώιμη ζωή

Η Αρντάν γεννήθηκε στο Σωμούρ Μαιν ε Λουάρ, στη Γαλλία, με πατέρα έναν στρατιωτικό ακόλουθο. Μεγάλωσε στο Μονακό μέχρι τα 17 οπότε μετακόμισε στην Αιξ αν Προβάνς για να σπουδάσει στο Institut d'études politiques d'Aix-en-Provence. Στις αρχές της τρίτης δεκαετίας της ζωής της έστρεψε το ενδιαφέρον της στην υποκριτική και έκανε την πρώτη της εμφάνιση στη σκηνή το 1974.

Καριέρα

Κατά τις αρχές της δεκαετίας του 1980 ήταν μια μεγάλη σταρ της μαζί με τον Ζεράρ Ντεπαρντιέ στο La Femme d'à côté  Η ταινία, σκηνοθετημένη από τον Φρανσουά Τρυφό, έφερε στην Αρντάν την πρώτη της υποψηφιότητα για Βραβείο Σεζάρ καλύτερης ηθοποιού το 1982 και το 1984 προτάθηκε πάλι για το Vivement dimanche!. Ουσιαστικά έγινε η συντροφιά του Φρανσουά Τρυφό, γεννώντας την κόρη τους, Ζοζεφίν Τρυφό, στις 28 Σεπτεμβρίου 1983. Αρχικά, η νεανική ομορφιά της την έκανε δημοφιλή αλλά με την πάροδο του χρόνου η καλλιέργειά της και οι υποκριτικές της δεξιότητες την έχουν καταστήσει μια από τις πιο θαυμαστές ηθοποιούς της Γαλλίας. Απέδειξε την ικανότητά της παίζοντας έναν κωμικό ρόλο στο Pédale douce για τον οποίο κέρδισε το Βραβείο Σεζάρ Α' Γυναικείου Ρόλου του 1997.
Άπταιστη στα Αγγλικά και τα Ιταλικά, η Αρντάν έχει πρωταγωνιστήσει σε πολλές ταινίες του Χόλυγουντ και σε πολλές Βρετανικές ταινίες. Η πιο πρόσφατη ταινία της στην Αγγλική γλώσσα ήταν η παραγωγή του Φράνκο Τζεφιρέλλι Κάλλας για Πάντα, στην οποία ενσάρκωνε την ντίβα της όπερας Μαρία Κάλλας. Άνοιξε το 14ο Ετήσιο Διεθνές Φεστιβάλ Κινηματογράφου του Παλμ Σπριγκς στις 9 Ιανουαρίου 2003. Το 2003, η Αρντάν έλαβε το Βραβείο Στανισλάφσκι στο Διεθνές Φεστιβάλ Κινηματογράφου της Μάσχας (for the outstanding achievement in the career of acting and devotion to the principles of Stanislavsky's school).
Το 2009 έγινε σκηνοθέτιδα και σεναριογράφος, με το Cendres et sang (Στάχτες και Αίμα). Το 2011 πρωταγωνίστησε στο μουσικό video για το Elle me dit της Mika

Αμφιβολίες

Κάποτε εξέφρασε θαυμασμό για τον Ρενάτο Κούρτσιο, πρώην ηγέτη των Ερυθρών Ταξιαρχιών (Brigate Rosse), λέγοντας ότι καλόπου παρέμεινε προσκολλημένος στς αξίες του. Αργότερα ανακάλυψε ότι θα δυσκολευόταν να προσέλθει σε ένα φεστιβάλ κινηματογράφου στην Βενετία, καθώς η δήλωσή της είχε δημιουργήσει μεγάλο σκάνδαλο στην Ιταλία. Ο Κυβερνήτης του Βένετο είπε ότι θα προτιμούσε η Αρντάν να μην επισκεφθεί την περιοχή του. Εκείνη τότε ζήτησε συγνώμη από τα θύματα της τρομοκρατίας.
Αθλητικά γεγονότα του 2010/Αύγουστος

Παρατίθενται αθλητικά γεγονότα που συνέβησαν τον Αύγουστο του 2010, συνοδευόμενα από συνδέσμους σε πηγές μέσω των οποίων μεταδόθηκαν.
Myst III: Exile

Τρόπος παιχνιδιού

Ο τρόπος παιχνιδιού του Myst III: Exile είναι παρόμοιος με εκείνο των προκατόχων του. Ο παίκτης εξερευνά καθηλωτικα, τα pre-rendered περιβάλλοντα γνωστά ως Ages χρησιμοποιώντας είτε το κλικ του ποντικιού ή το πλήκτρο διαστήματος για τη μετακίνηση από το σύνολο των κόμβων κατά μήκος κάθε Age. Σε αντίθεση με τα προηγούμενα παιχνίδια, τα οποία χρησιμοποιούσαν μια σειρά από στατικές εικόνες, το Exile χρησιμοποιεί ένα σύστημα «ελεύθερη ματιά», η οποία δίνει στον παίκτη ένα πεδίο θέας 360 μοιρών. Το παιχνίδι διαθέτει επίσης μία προαιρετική λειτουργία Zip, όπως το Myst και το Riven, με την οποία εξερευνά ο παίκτης το έδαφος γρήγορα παρακάμπτοντας πολλές κόμβους. Κάνοντας κλικ επιτρέπει στον παίκτη να χειρίζεται και να πάρει αντικείμενα. Ο δείκτης στην οθόνη αλλάζει σε αυτό το πλαίσιο για να δείξει πιθανές ενέργειες.

Ανάπτυξη

Οι δημιουργοί του franchise Myst έδωσαν το έργο της δημιουργίας του τρίτου παιχνιδιού Myst στην Presto Studios, γνωστή για τη σειρά παιχνιδιών περιπέτειας του The Journeyman Project. Η Presto προσπάθησε να αναπτύξει ένα ευρύ και λογικά και προσεγγισμένα τους γρίφους και τα Ages. Οι προγραμματιστές προσέλαβαν τον Jack Wall για να αναπτύξει ένα μουσικό ύφος διαφορετικό από τα προηγούμενα του συνθέτη και παραγωγού Robyn Miller, αλλά παραμένοντας πάντα αναγνωρίσιμα ως ένα παιχνίδι Myst. Το Myst III: Exile χρειάστηκε εκατομμύρια δολάρια και πάνω από δύο χρόνια για να ολοκληρωθεί.

Υποδοχή

Η βρετανική εφημερίδα The Daily Telegraph αποκάλεσε το Exile ως το καλύτερο παιχνίδι της σειράς Myst. Αντιθέτως, κριτικοί της σειράς παραπονέθηκαν ότι το Exile συνέχισε να αποδεικνύει ότι η πιο αργή εμπειρία παιχνιδιού στο Myst δεν ανήκε στο γρήγορο ρυθμό της σύγχρονης εποχής των βιντεοπαιχνιδιών. Ο συντάκτης του GameSpot, Greg Kasavin, ανέφερε ότι η σειρά Myst έχει χάσει τη σημασία της. Παρά της πωλήσεις περισσότερων από ενός εκατομμυρίου κομματιών μέσα στον πρώτο χρόνο της κυκλοφορίας του, το Exile σημείωσε χαμηλότερη εμπορική πορεία από το Myst και το Riven, τα οποία συνολικά είχαν πουλήσει πάνω από 10 εκατομμύρια αντίτυπα μαζί το Myst IV: Revelation, το τέταρτο παιχνίδι της σειράς, που αναπτύχθηκε και δημοσιεύθηκε από την Ubisoft.
Wrong Man

Το Wrong Man είναι τραγούδι του χαρντ ροκ συγκροτήματος Deep Purple, το τρίτο του δίσκου Rapture of the Deep, ο οποίος κυκλοφόρησε το Νοέμβριο του 2005 στην Ευρώπη από την "Edel Records" και στην Αμερική από την "Eagle Records".
Οι στίχοι του τραγουδιού είναι εμπνευσμένοι από την ιστορία του Γουέιν Γουίλιαμς, ενός άντρα ο οποίος φυλακίστηκε υπό αμφισβητούμενες καταστάσεις, με τον τραγουδιστή των Deep Purple, Ίαν Γκίλαν, να πιστεύει στην αθωότητα του, όπως δήλωνε σε συναυλίες του συγκροτήματος.

Ιστορία των στίχων

Ο Γουίλιαμς καταδικάστηκε για διπλή δολοφονία στις 26 Φεβρουαρίου 1982, αλλά φημολογείται ότι είναι υπεύθυνος για περισσότερους. Η ποινή του ήταν ισόβια κάθειρξη και μετά την καταδίκη του, η η αστυνομία ανακοίνωσε ότι ευθυνόταν για τουλάχιστον 23 δολοφονίες, με τον ίδιο να δηλώνει αθώος.
Οι δολοφονίες ανηλίκων που έγιναν στην Ατλάντα των Ηνωμένων Πολιτειών από το 1979 μέχρι το 1981 φθάνουν τον αριθμό των 29, με όλα τα θύματα πλην ενός να είναι αγόρια και αφροαμερικανοί.

Ζωντανές εκτελέσεις

To "Wrong Man" συμπεριλήφθηκε στο set list των ζωντανών εμφανίσεων των Deep Purple κατά την περιοδεία για την προώθηση του "Rapture of the Deep". Το συγκρότημα έπαιζε το συγκεκριμένο κομμάτι από τις αρχές του 2006 μέχρι τα τέλη του 2007 και μοναδική επίσημη ζωντανή ηχογράφηση του υπάρχει στον δίσκο "Live at Montreux 2006", ο οποίος ηχογραφήθηκε στις 15 Ιουλίου 2006 στο φεστιβάλ τζαζ του Μοντρέ της Ελβετίας και κυκλοφόρησε έναν χρόνο αργότερα.
Δωρίς η Συρακουσία

Η Δωρίς της Ιστορίας ήταν κόρη του Γενέτου από τους Λοκρούς και η μία από τις δύο συζύγους του τυράννου των Συρακουσών Διονυσίου Α΄. Ο Διονύσιος, λίγο πριν από τον πόλεμό του με τους Καρχηδονίους (397-396 π.Χ.), νυμφεύθηκε ταυτοχρόνως τη Δωρίδα και την Αριστομάχη. Ο διπλός αυτός γάμος είχε πολιτικούς σκοπούς. Η Δωρίς γέννησε τρία παιδιά: τον Διονύσιο τον Νεότερο, που υπήρξε ο διάδοχος του πατέρα του, τον Ερμοκράτη και τη Δικαιοσύνη.
Σενιγιέ Ινσιράχ Χανιμεφέντι

Βιογραφία

Η Σενιγιέ Ινσιράχ Χανιμεφέντι γεννήθηκε στις 10 Ιουλίου 1887 στο Μπατούμι της Γεωργίας, και ήταν κόρη του Αζίζ Μπέη Βοτσιμπέ. Ήταν ανιψιά της Ντουριάντεν Καντινεφέντι, τρίτη σύζυγος του σουλτάνου Μωάμεθ Ε΄. Σε πολύ μικρή ηλικία δόθηκε στο παλάτι όπου έλαβε ιδιωτική εκπαίδευση. Ήταν επίσης καλή ζωγράφος. 
Ήταν Κυρία Επί των Τιμών, της δέκατης όγδοης συζύγου του σουλτάνου Αμπντούλ Μετζίτ Α΄, της Σαγιεστέ Χανιμεφέντι. Ενώ ήταν σε υπηρεσία της Σαγιεστέ Χανιμεφέντι, τράβηξε την προσοχή του ηγεμόνα Βαχιντεντίν. Ο ηγεμόνας Βαχιντεντίν ζήτησε από τον πατέρα της, Αζίζ Μπέη, το χέρι της σε γάμο. Την πρώτη φορά ο πατέρας της και ο αδελφός της Ζέκι Μπέη αρνήθηκαν να του δώσουν το χέρι της. Ενώ την δεύτερη φόρα δέχτηκαν να το δώσουν και ο ηγεμόνας Βαχιντεντίν παντρεύτηκε την Ινσιράχ στις 8 Ιουλίου 1905 στο Παλάτι Τσεγκέλκιοϊ.
Λέγεται ότι η Ινσιράχ ήταν μια πολύ ζηλιάρα γυναίκα. Μια μέρα, ο ηγεμόνας Βαχιντεντίν βρέθηκε στο υπνοδωμάτιο του με μια υπηρέτρια. Η Ινσιράχ άφησε αμέσως τον σύζυγό της και πήρε διαζύγιο από αυτόν στις 17 Νοεμβρίου 1909. Μετά το διαζύγιο ζούσε ακόμα στο αρχοντικό του Βαχιντεντίν και μετά την απέλασή της πήγε στο Κάιρο. Χώρισαν πριν ο Βαχιντεντίν ανέλθει στο θρόνο ως Μωάμεθ ΣΤ΄, οπότε η Ινσιράχ δεν έγινε ποτέ σύζυγος του σουλτάνου.
Η Σενιγιέ Ινσιράχ Χανιμεφέντι αυτοκτόνησε, πέφτοντας στον ποταμό Νείλο στις 10 Ιουνίου 1930 σε ηλικία 42 ετών. Είναι θαμμένη στο Κοιμητήριο Εγιούπ Σουλτάν στο Κάιρο.
Αθανάσιος Μπουκουβάλας

Βιογραφία

Σπούδασε νομικά και εργάστηκε ως δικηγόρος.
Εξελέγη βουλευτής στην εκλογική περιφέρεια Σερρών το 1935 με τα Συμπράττοντα Κυβερνητικά Κόμματα, το 1946 με το Λαϊκό Κόμμα και το 1950 με την Πολιτική Ανεξάρτητη Παράταξη.
Στην κυβέρνηση Τσαλδάρη υπηρέτησε ως υφυπουργός Γεωργίας από το 1946 ως το 1947.
SVG Air

Ιστορία

Η εταιρεία ιδρύθηκε το 1990 και ξεκίνησε τη λειτουργία της το Σεπτέμβριο της ίδιας χρονιάς. Ιδιοκτήτες της εταιρείας κατά 75% είναι η St Vincent Grenada Air , ενώ οι οικογένειες Gravel και Barnard έχουν τον έλεγχό της. Στις 19 Νοεμβρίου του 2006 ένα αεροπλάνο της SVG Air τύπου Aero Commander 500S εξαφανίστηκε πάνω από την Μπεκία, ενώ προσέγγιζε το νησί του Αγίου Βικεντίου. Το αεροσκάφος είχε ξεκινήσει από το Κανουάν με προορισμό τον Άγιο Βικέντιο .Τα συντρίμμια του βρέθηκαν στη θάλασσα και ο μοναδικός επιβάτης μαζί με τον πιλότο θεωρείται ότι πέθαναν.
Άκρανες

Ιστορία

Η Άκρανες εγκαταστάθηκε τον 9ο αιώνα από τους αδερφούς Þormóður και Ketill, γιους του Bresi. Άρχισε να αναπτύσσεται κατά τον 7ο αιώνα σαν ψαροχώρι.

Γεωγραφία

Η Άκρανες βρίσκεται κεντρο-δυτικά της Ισλανδίας. Βρίσκεται νότια της πόλης Ιννριχόλμουρ. Η επιφάνειά της είναι 9 km². Στα ανατολικά της βρίσκεται το βουνό Άκραφιαλ.

Σημαντικά πρόσωπα

Η Άκρανες ήταν η γενέτειρα του ποιητή Jón Óskar (1921–1998).
Φίλιππος της Ορλεάνης (1674-1723)

Βιογραφικά στοιχεία

Ήταν γιος του Φιλίππου Α΄ δούκα της Ορλεάνης από την δεύτερη σύζυγο του, Ελισσάβετ Καρλόττα του Παλατινάτου. Είχε την πρώτη του εμπειρία με τα όπλα στην πολιορκία του Μονς το 1691, διακρίθηκε συνεχώς σε μάχες (1692 – 1695).
Το 1692 νυμφεύτηκε την Φραγκίσκη Μαρία των Βουρβόνων, μια πρώτη του ξαδέλφη και εξώγαμη κόρη του θείου του βασιλιά Λουδοβίκου ΙΔ΄. Του δόθηκε η αρχηγία των στρατευμάτων και είχε σημαντικές επιτυχίες στην Ιταλία το 1706 και στην Ισπανία το 1707 και 1708. Οι φιλόδοξες βλέψεις του όμως να ανατρέψει τον βασιλιά της Ισπανίας Φίλιππο Ε΄ και να πάρει την θέση του, ενόχλησαν έντονα τον Γάλλο βασιλιά που τον ανακάλεσε, και έτσι ο Φίλιππος έχασε την βασιλική εμπιστοσύνη. Παρόλα αυτά λόγω έλλειψης άλλων μελών της οικογενείας, ο Λουδοβίκος δέχτηκε να οριστεί ως αντιβασιλέας για λογαριασμό του μικρού δισεγγόνου του το 1715.

Αντιβασιλιάς της Γαλλίας

Ο δούκας της Ορλεάνης ήρθε στο Γαλλικό κοινοβούλιο και πήρε όλη την εξουσία.
Αρχικά μείωσε την φορολογία απολύοντας 25.000 στρατιώτες, αλλά τα ανακριτικά μέτρα του κατά των οικονομολόγων προκάλεσαν μεγάλες δυσαρέσκειες. Στάθηκε και ανίκανος εκτός των άλλων απέναντι στον ισχυρό τραπεζίτη Ιωάννη Λω που με τις αλλοπρόσαλλες ενέργειές του κατέστρεψε τα οικονομικά του κράτους. Συγκεκριμένα, ανάγκασε τον αντιβασιλιά να δεχτεί να αγοράσει από τον Τόμας Πίτ, με το εξωφρενικό ποσό των 135.000 λιρών, το μεγαλύτερο σε καράτια κόσμημα στον κόσμο, 141 καρατίων, για τα Γαλλικά βασιλικά κοσμήματα.
Μία ομάδα δυσαρεστημένων συνωμότησε να του αφαιρέσει την αντιβασιλεία και να την προσφέρει στον βασιλιά της Ισπανίας Φίλιππο Ε΄. Δημιουργήθηκε κάτω από την έμπνευση του καρδινάλιου Αλμπερόνι, πρωθυπουργού της Ισπανίας, και συμμετείχαν ο Ισπανός απεσταλμένος στην Γαλλία, ο δούκας του Μαιν (νόθος γιος του Λουδοβίκου ΙΔ΄) και η σύζυγός του. Η συνωμοσία αποκαλύφθηκε και ο αντιβασιλιάς Φίλιππος κήρυξε τον πόλεμο στην Ισπανία και μετά από μερικές επιτυχίες του Γαλλικού στρατού, ο Φίλιππος Ε΄ αναγκάστηκε να κλείσει ειρήνη το 1720.
Πέθανε μέσα στο παλάτι των Βερσαλιών και τον διαδέχθηκε στην πρωθυπουργία της χώρας ο ξάδελφός του, Λουδοβίκος Ερρίκος Α΄ του Κοντέ. Είχε πολλά προτερήματα αλλά ταυτόχρονα ήταν άστατος και παρασυρόταν από κακόβουλα πρόσωπα. Υπήρξε άθεος, καυχώμενος ότι διαβάζει με ευχαρίστηση τα σατιρικά απέναντι στην Βίβλο κείμενα του Φρανσουά Ραμπελέ.
Ευνόησε τον Μολιέρο, την τέχνη και την ζωγραφική, ενώ παρά την αθεΐα του προστάτευσε τους Ιανσενιστές από τις παπικές ορέξεις. Κατάργησε προηγούμενες τακτικές του θείου του, Λουδοβίκου ΙΔ΄, επιτρέποντας ελεύθερα την ανάγνωση όλων των απαγορευμένων βιβλίων. Άνοιξε την Βασιλική βιβλιοθήκη το 1720 ελεύθερα και δωρεάν για το κοινό.
Ανατολική εταιρική σχέση

Η Ανατολική εταιρική σχέση είναι μια συμφωνία σύνδεσης που η Ευρωπαϊκή Ένωση έχει συνάψει με την Αρμενία, το Αζερμπαϊτζάν, τη Γεωργία, τη Μολδαβία, την Ουκρανία και τη Λευκορωσία. Η διάσκεψη κορυφής έγινε στις 7 Μαΐου 2009 στην Πράγα.
Σκοπός της συμφωνίας αυτής είναι, σύμφωνα με την ανακοίνωση του αρμόδιου επιτρόπου Λυκ φαν ντεν Μπράντε (Luc Van den Brande), "Η υποστήριξη της σταθερότητας, της ευμάρειας και της αμφίπλευρης ανάπτυξης εμπιστοσύνης, με στόχο τη συμβολή στην εξασφάλιση της εδαφικής ακεραιότητας και εθνικής κυριαρχίας σε όλα τα συμβαλλόμενα κράτη. Επιπλέον, θα υποστηρίζει τις προσπάθειες για ειρηνική επίλυση τοπικών διαμαχών.
Καλλιθέα (Ξάνθη)

H Καλλιθέα είναι μεγάλος συνοικισμός της πόλης της Ξάνθης με περίπου 1.100 κατοίκους το 2001, κοντά στο Γενικό Νοσοκομείο Ξάνθης. Δημιουργήθηκε με την ανέγερση του 3ου οικισμού Εργατικών Κατοικιών, μετά απ΄ αυτούς του Σιδηροδρομικού Σταθμού και της περιοχής Στρατοπέδων. Η πλειοψηφία των κατοίκων του συνοικισμού προέρχεται από τα χωριά του νομού. Στην Καλλιθέα εδρεύει το 17ο δημοτικό σχολείο Ξάνθης και το αντίστοιχο νηπιαγωγείο. Για τη σύνδεση με την πόλη της Ξάνθης υπάρχει γραμμή αστικού λεωφορείου με πολλά ημερήσια δρομολόγια. Η Καλλιθέα απέχει λιγότερο από 1.5 χιλιόμετρο από την πόλη της Ξάνθης μέσω της οδού Εθελοντή Αιμοδότη. Πηγαίνοντας κανείς στην Καλλιθέα μέσω αυτού του δρόμου θα περάσει μπροστά από το γενικό νοσοκομείο της πόλης. Στην Καλλιθέα στεγάζεται παράρτημα του ΚΑΠΗ Ξάνθης.
Συνθήκη του Ραπάλλο (1922)

Η Συνθήκη του Ραπάλλο (1922), σε αντιδιαστολή με εκείνη του 1920, ήταν συμφωνία που συνάφθηκε μεταξύ της Γερμανίας (υπό το καθεστώς της Δημοκρατίας της Βαϊμάρης), την οποία εκπροσώπησε ο Υπουργός Εξωτερικών Βάλτερ Ράτεναου (Walther Rathenau) και της Σοβιετικής Ένωσης, την οποία εκπροσώπησε ο ομόλογός της "Κομισάριος του Λαού" Γκεόργκι Τσιτσέριν (Georgi Chicherin). Η συνθήκη υπογράφηκε στις 16 Απριλίου 1922 στην ιταλική κωμόπολη του Ραπάλλο, (κοντά στην Γένοβα, Λιγουρία) απ' όπου πήρε και το όνομά της.
Η Συνθήκη υπογράφηκε στο περιθώριο της Συνδιάσκεψης της Γένοβας, η οποία συγκλήθηκε στην πόλη αυτή από τις 10 Απριλίου μέχρι 19 Μαΐου 1922 με αντιπροσώπους από 34 κράτη. Σε αυτήν καταβλήθηκαν προσπάθειες να αποκατασταθούν οι εμπορικές και οικονομικές σχέσεις μεταξύ των ευρωπαϊκών κρατών, που είχαν αποικοδομηθεί κατά τον Α' Παγκόσμιο Πόλεμο.
Σύμφωνα με τη Συνθήκη, οι δύο χώρες συμφώνησαν στην εξομάλυνση των διπλωματικών τους σχέσεων και "να συνεργαστούν στα πλαίσια αμοιβαίας καλής θέλησης, ώστε να καλύψουν τις οικονομικές ανάγκες των δύο χωρών". Έτσι, άρθηκε η διπλωματική απομόνωση των δύο χωρών, που είχε επέλθει τόσο από τον Α' Παγκόσμιο Πόλεμο όσο και από την άνοδο των Μπολσεβίκων στην εξουσία.
Την συνθήκη ακολούθησε ένα μυστικό "παράρτημα", που υπογράφηκε στις 29 Ιουλίου 1922. Σύμφωνα με αυτό, η ΕΣΣΔ επέτρεπε στην Ράιχσβερ να εκπαιδεύει το στρατιωτικό της δυναμικό σε περιοχές της Σοβιετικής Ένωσης (και φυσικά σε όπλα που ήταν απαγορευμένα στη Γερμανία από την Συνθήκη των Βερσαλλιών. Με τον τρόπο αυτό δόθηκε η δυνατότητα στη Γερμανία να καταστρατηγήσει τον ανάλογο όρο της Συνθήκης. Πολλά μελλοντικά στελέχη της Ναζιστικής Βέρμαχτ είχαν εκπαιδευτεί στην ΕΣΣΔ, όπως οι Βάλτερ φον Μπράουχιτς και Χάιντς Γκουντέριαν.
Η ΕΣΣΔ υπέγραψε τη Συνθήκη (και το Παράρτημα) στοχεύοντας στη δημιουργία ενός αντι-Βερσαλλιακού άξονα κατά της Δύσης, καθώς και οι δύο χώρες είχαν υποστεί εδαφικές απώλειες με τη συνθήκη των Βερσαλλιών. Στη Δύση, αντίθετα, η Συνθήκη θεωρήθηκε ως ανησυχητική ένδειξη, καθώς ενδυνάμωνε τη διεθνή θέση των δύο χωρών. Στο εσωτερικό της Γερμανίας της Βαϊμάρης πολλά συντηρητικά στελέχη και η συντηρητική μερίδα του λαού δεν είδε με καλό μάτι τη συνθήκη που διαπραγματευόταν και διατηρούσε αγαστές σχέσεις με κομμουνιστική χώρα.
Η συνθήκη αυτή προκάλεσε την εγρήγορση της Φινλανδίας, των Βαλτικών χωρών και της Πολωνίας, λόγω της ενδυνάμωσης της ΕΣΣΔ. Προσπάθεια να συσφίξουν τις μεταξύ τους σχέσεις ως αντίβαρο στη Συνθήκη προσέκρουσε στην αντίδραση των Κοινοβουλίων τους.
Αμεδαίος Γ΄ της Σαβοΐας

Βιογραφία

Γεννήθηκε στο Καρινιάνο και διαδέχθηκε τον πατέρα του που απεβίωσε. Χρησιμοποιούσε και άλλους τίτλους, όπως αυτόν του αντιπροσώπου (vicar) του Ερρίκου Δ' Σαλίων βασιλιά της Γερμανίας που δόθηκε στον πατέρα του.
Ενίσχυσε την ανακαίνιση του αββαείου του Αγ. Μαυρικίου στην Αζών, στο οποίο στεφόταν οι παλαιοί βασιλείς της Βουργουνδίας και στο οποίο ήταν ηγούμενος ως το 1147. Επίσης ίδρυσε το αββαείο του Αγ. Σουλπικίου στο Μπουζεϋ και το αββαείο του Ωτεκόμπε στη λίμνη Μπουρζέ.
To 1128 επεξέτεινε την περιοχή Παλαιό Χαμπλαί προσαρτώντας την έκταση από το Άρβε ως το Ντράνσε ντ' Αμποντάνς, που ονομάσθηκε Νέο Χαμπλαί, με πρωτεύουσα το Σαιν-Μωρίς. Πολέμησε εναντίον του Γκυ που σκοτώθηκε στη μάχη του Μοντμελιάν. Ο Λουδοβίκος ΣΤ' Καπετιδών νυμφεύτηκε την αδελφή του Αδελαΐδα και απειλούσε να κατασχέσει τη Σαβοΐα. Ο Αμεδαίος Γ' σώθηκε με την παρέμβαση του Πέτρου του Ερημίτη και την υπόσχεση προς του Λουδοβίκο ΣΤ' ότι θα συμμετάσχει στην επόμενη Σταυροφορία.

Συμμετοχή στη Β' Σταυροφορία

Το 1147 συνόδευσε τον ανιψιό του Λουδοβίκο Ζ' Καπετιδών στη Β' Σταυροφορία αφού δανείσθηκε χρήματα από το αββαείο του Σαιν-Μωρίς. Τον ακολούθησαν και πολλοί βαρώνοι της Σαβοΐας. Διέσχισε την Ιταλία πηγαίνοντας νότια και από το Βρινδήσιο πέρασε στο Δυρράχιο. Προχώρησε επί της Εγνατίας οδού ως την Κωνσταντινούπολη και πέρασε στην Ανατολία (Μ. Ασία). Οδηγούσε την εμπροσθοφυλακή του Λουδοβίκου Ζ', αλλά στη Λαοδίκεια χωρίσθηκαν· μετά ο στρατός του Λουδοβίκου Ζ' καταστράφηκε σχεδόν ολόκληρος. Όταν έφθασαν στην Αττάλεια αποφάσισαν να ταξιδέψουν με πλοίο ως την Αντιόχεια, αλλά στην Κύπρο ο Αμεδαίος Γ' ασθένησε και απεβίωσε. Ετάφη στο ναό του Αγ. Σταυρού στη Λευκωσία. Στη Σαβοΐα τον διαδέχθηκε ο υιός του Ουμβέρτος Γ' με επίτροπο τον Αμεδαίο επίσκοπο της Λωζάνης.
2814 Βιέιρα

Φυσικά χαρακτηριστικά

Τα φυσικά χαρακτηριστικά του Βιέιρα είναι άγνωστα.
Σπυρίδων Δεβιάζης

Γέννηση και καταγωγή

Γεννήθηκε στις 13 Μαΐου 1849 στην Κέρκυρα και ήταν καθολικού δόγματος. Ήταν κατά κύριο λόγο ιταλικής καταγωγής: παππούς του ήταν ο Βικέντιος Ντε Μπιάζι, λοχίας του βρετανικού στρατού στην Κεφαλλονιά μέχρι το 1812 και γιαγιά του η Άννα Αγγ. Κονόμου από τη Ζάκυνθο. Γονείς του ήταν ο Βενεράνδος Ντε Μπιάζι (γιος του Βικέντιου και της Άννας) και η Φραγκίσκα Ντε Μπλάζιο από την Λίσση της Δαλματίας.

Εκπαίδευση και πρώιμη δράση

Ο Δεβιάζης ήταν άνθρωπος ευρύτατης μόρφωσης και γνώστης αρκετών ξένων γλωσσών. Πέρασε τα μαθητικά του χρόνια στο Λύκειο Κέρκυρας χωρίς όμως να είναι βέβαιο πως ολοκλήρωσε τη φοίτησή του και παράλληλα φέρεται να υπήρξε μαθητής του συνθέτη Μάντζαρου από τον οποίο διδάχτηκε πιάνο, αρμονία και κοντραπούντο. Αναφέρεται ως πιστός και φανατικός καθολικός. Μάλιστα το 1878 αναγκάστηκε να εγκαταλείψει την γενέτειρά του εξαιτίας της αντίδρασης που προκάλεσε ένα φυλλάδιό του γραμμένο στα ιταλικά, με το οποίο ζητούσε να επαναλειτουργήσει το καθολικό παρεκκλήσι που στεγαζόταν εντός του ναού του Αγίου Σπυρίδωνα, παραλείποντας να αναφερθεί στη λαϊκή δοξασία που ήθελε την πολύνεκρη έκρηξη του 1718 στην αποθήκη πυρομαχικών του παλιού φρουρίου της Κέρκυρας ως αποτέλεσμα της οργής του άγιου Σπυρίδωνα για την ίδρυση του καθολικού αλταρίου εντός του ορθόδοξου ναού έπειτα από απόφαση του Βενετού γενικού διοικητή Πιζάνι, ο οποίος συγκαταλεγόταν μεταξύ των θυμάτων της έκρηξης.

Φυγή στη Ζάκυνθο και περαιτέρω σταδιοδρομία

Μετά τη φυγή του από την Κέρκυρα εγκαταστάθηκε στην Ζάκυνθο όπου πέρασε το μεγαλύτερο μέρος της ζωής του. Εργάστηκε ως δάσκαλος ιταλικών ενώ το 1888 διορίστηκε διευθυντής στη νεοσύστατη δημοτική Φωσκολιανή Βιβλιοθήκη του νησιού, συνεισφέροντας σημαντικά στον εμπλουτισμό της. Ήταν συνεργάτης πολλών περιοδικών, ημερολογίων και εφημερίδων γράφοντας και δημοσιεύοντας μεγάλο αριθμό μελετών και βιογραφιών. Ήταν μέλος της Βασιλικής Γενεαλογικής Ακαδημίας της Πίζας, του Καλλιτεχνικού Συλλόγου «Βελλήνης» της Κατάνης, της Βυζαντιολ. Εταιρείας, της Εταιρείας Βυζαντινών Σπουδών κλπ. 
Για την προσφορά του τιμήθηκε από το ελληνικό κράτος πρώτα με τον Αργυρό (1894) και αργότερα (1919) με το Χρυσό Σταυρό του Σωτήρος. Τον Φεβρουάριο του 1927 προσβλήθηκε από γριπώδη βρογχοπνευμονία και απεβίωσε στις 10 Μαρτίου του ίδιου έτους στο δημοτικό νοσοκομείο της Ζακύνθου όπου νοσηλευόταν.
Ένας βλάκας και μισός (ταινία)

Πλοκή

Ο Θωμάς Κατσαρός (Χρήστος Ευθυμίου) είναι ένας καλοκάγαθος άνθρωπος, που όμως γίνεται συχνά αντικείμενο χλευασμού λόγω της χαμηλής νοημοσύνης του. Είναι ερωτευμένος με την όμορφη χήρα Ουρανία Τσαλαβούτα (Ρίκα Διαλυνά). Η Ουρανία προσποιείται πως ανταποκρίνεται στο ενδιαφέρον του Θωμά, προκειμένου να τον χρησιμοποιεί για διάφορες εργασίες. Ο σύζυγος της Ουρανίας, Σωτήρης Καραμαούνας (Διονύσης Παπαγιαννόπουλος), ο οποίος φημιζόταν για τη φιλαργυρία του, εδώ και ένα χρόνο θεωρείται νεκρός μετά από το ναυάγιο του πλοίου στο οποίο επέβαινε.
Ξαφνικά, ένα βράδυ ο Σωτήρης εμφανίζεται ζωντανός και αβλαβής πίσω στο σπίτι του, σοκάροντας την Ουρανία και το Θωμά. Στη συνέχεια, τους εξηγεί ότι όλο το προηγούμενο διάστημα κρυβόταν έτσι ώστε να μπορέσει να εισπράξει την ασφάλεια ζωής. Η Ουρανία, η οποία στην πραγματικότητα διατηρεί δεσμό με τον Τώνη Καραμήτσο (Ανδρέα Μπάρκουλη), δε διστάζει να ζητήσει από το Θωμά να δολοφονήσει το Σωτήρη, μια που κανείς δεν θα το καταλάβει. Ο Θωμάς είναι διστακτικός, αλλά τελικά επιχειρεί μια απόπειρα δηλητηριασμού η οποία αποτυγχάνει.
Κατα τη διάρκεια του μνημόσυνου του Σωτήρη, ένας διαρρήκτης μπαίνει στην κρεβατοκάμαρα και εξαφανίζεται παίρνοντας τη βαλίτσα με τα χρήματα της ασφάλειας ζωής. Ο Σωτήρης τον αντιλαμβάνεται, το μυαλό του θολώνει και βγαίνει στο δρόμο για να τον κυνηγήσει, προκαλώντας σοκ και λιποθυμίες στους παρευρισκόμενους. Αυτό έχει, φυσικά, ως αποτέλεσμα την αποκάλυψη της απάτης, και τη διενέργεια δίκης, κατά την οποία ξεσκεπάζονται όλα τα μυστικά.